তথ্যবিবরণী নম্বর : ৩২০

**আগামীকাল থেকে জমাদিউস সানি মাস শুরু**

জাতীয় চাঁদ দেখা কমিটির সভায় সিদ্ধান্ত

ঢাকা, ১২ মাঘ (২৬ জানুয়ারি) :

**বাংলাদেশের আকাশে আজ ১৪৪১ হিজরি সনের জমাদিউস সানি মাসের চাঁদ দেখা গিয়েছে। ফলে আগামীকাল ২৭ জানুয়ারি সোমবার থেকে জমাদিউস সানি মাস গণনা করা হবে।**

**আজ সন্ধ্যায় ইসলামিক ফাউন্ডেশন বায়তুল মুকাররমস্থ সভাকক্ষে জাতীয় চাঁদ দেখা কমিটির সভায় এ সিদ্ধান্ত গৃহীত হয়। এতে সভাপতিত্ব করেন প্রতিমন্ত্রী ও জাতীয় চাঁদ দেখা কমিটির সভাপতি** আলহাজ্ব **এডভোকেট শেখ মোঃ আব্দুল্লাহ।**

**সভায় ওয়াকফ প্রশাসক মোঃ শহীদুল ইসলাম, ইসলামিক ফাউন্ডেশনের মহাপরিচালক** মুঃ আঃ **হামিদ জমাদ্দার,** মন্ত্রিপরিষদ বিভাগের যুগ্মসচিব ড. মোঃ মুশফিকুর রহমান, **তথ্য মন্ত্রণালয়ের যুগ্মসচিব এস. এম. মাহফুজুল হক, বাংলাদেশ মহাকাশ গবেষণা ও দূর অনুধাবন প্রতিষ্ঠানের ভারপ্রাপ্ত চেয়ারম্যান মোহাম্মদ আজম, বাংলাদেশ টেলিভিশনের পরিচালক (প্রশাসন) মুহা. নেছার উদ্দিন জুয়েল, সিনিয়র উপ-প্রধান তথ্য** অফিসার **মোঃ জসীম উদ্দিন,** ঢাকার সরকারি মাদ্রাসা-ই-আলীয়ার হেড মাওলানা প্রফেসর এ. কে. এম. আবদুল gvbœvb, ঢাকা জেলার এডিসি (জেনারেল) মোঃ শাহিদুজ্জামান**, বাংলাদেশ আবহাওয়া অধিদপ্তরের উপ-পরিচালক মোঃ আবদুর রহমান, বায়তুল মুকাররম জাতীয় মসজিদের সিনিয়র পেশ ইমাম হাফেজ মাওলানা মুহাম্মদ মিজানুর রহমান, লালবাগ শাহী** জামে মসজিদের খতিব মুফতী মুহাম্মদ নিয়ামতুল্লাহ ও **চকবাজার শাহী জামে মসজিদের খতিব মাওলানা শেখ নাঈম রেজওয়ান প্রমুখ উপস্থিত ছিলেন।**

**#**

**নিজাম/ফারহানা/মোশারফ/রেজাউল/২০২০/১৯৪০ ঘণ্টা**

তথ্যবিবরণী নম্বর : ৩১৯

**যুবসমাজকে উদ্বুব্ধ করতে অনুষ্ঠিত হবে বঙ্গবন্ধু আন্তঃবিশ্ববিদ্যালয় চ্যাম্পিয়নশিপ**

ঢাকা, ১২ মাঘ (২৬ জানুয়ারি) :

যুব ও ক্রীড়া প্রতিমন্ত্রী মোঃ জাহিদ আহসান রাসেল বলেছেন, জাতির পিতা বঙ্গবন্ধু শেখ মুজিবুর রহমানের জন্মশতবর্ষ উদ্‌যাপন উপলক্ষে তাঁর মহান উক্তি ‘সোনার বাংলা গড়তে হলে সোনার মানুষ চাই’ প্রতিপাদ্যকে ধারণ করে যুব সমাজকে সুন্দর সমাজ নির্মাণে উদ্বুদ্ধ করতে বঙ্গবন্ধু আন্তঃবিশ্ববিদ্যালয় চ্যাম্পিয়নশিপ ২০২০ অনুষ্ঠিত হবে। প্রতিযোগিতা দেশের বিভিন্ন বিশ্ববিদ্যালয় পড়ুয়া তরুণ ও যুব সমাজের জন্য ক্রীড়া ক্ষেত্রে নিজেদের তুলে ধরে দেশ গঠনে উদ্বুদ্ধ করার একটি ভিত্তিভূমি হিসেবে কাজ করবে।

প্রতিমন্ত্রী আজ ক্রীড়া পরিষদের অডিটোরিয়মে বঙ্গবন্ধু আন্তঃবিশ্ববিদ্যালয় চ্যাম্পিয়নশিপ ২০২০ এর সমন্বয় সভায় প্রধান অতিথির বক্তৃতায় এসব কথা বলেন।

জাহিদ আহসান রাসেল বলেন,  দেশের তরুণ সমাজকে জঙ্গিবাদ থেকে বিরত রাখা ও ক্রীড়া প্রতিভার বিকাশে এ ধরনের উদ্যোগ যেমন গুরুত্বপূর্ণ  ভূমিকা রাখবে তেমনি সুস্থ ধারার সাংস্কৃতিক পরিবেশ তৈরিতে ও কার্যকর ভূমিকা পালন করবে। এ সময়ে সার্বিক সহযোগিতা ও পৃষ্ঠপোষকতার জন্য স্পেল বাউন্ড লিও বার্নেট ও পোলারকে ধন্যবাদ জানান প্রতিমন্ত্রী।

সমন্বয় সভায় আরো উপস্থিত ছিলেন সংসদ সদস্য নাহিম রাজ্জাক ও নাইমুর রহমান দুর্জয়, যুব ও ক্রীড়া সচিব মো.আখতার হোসেন, পোলারের ডেপুটি জেনারেল ম্যানেজার আব্দুল্লাহ আল মামুন-সহ যুব ও ক্রীড়া মন্ত্রণালয়ের কর্মকর্তা, বিভিন্ন বিশ্ববিদ্যালয়ের প্রতিনিধি ও বিভিন্ন ফেডারেশনের কর্মকর্তাবৃন্দ।

#

আরিফ/ফারহানা/রফিকুল/রেজাউল/২০২০/১৯৩৮ ঘণ্টা

তথ্যবিবরণী নম্বর : ৩১৮

**উন্নত দেশ থেকে এ দেশের উপযোগী প্রযুক্তি নিয়ে আসা হবে**

 **-- মৎস্য ও প্রাণিসম্পদ মন্ত্রী**

সাভার, ১২ মাঘ (২৬ জানুয়ারি) :

মৎস্য ও প্রাণিসম্পদ প্রতিমন্ত্রী মোঃ আশরাফ আলী খান খসরু বলেছেন, বাংলাদেশ মাছে স্বয়ংসম্পূর্ণ হলেও মাংস, ডিম এবং দুধ উৎপাদনে এখনও পুরোপুরি স্বয়ংসম্পূর্ণ হতে পারেনি। সেজন্য গবেষণার মাধ্যমে উন্নত জাতের গাভী, ষাঁড়, ছাগল, ভেড়া এবং মুরগি উদ্ভাবন করে সাধারণ মানুষের কাছে পৌঁছে দিতে হবে।

প্রতিমন্ত্রী আজ সাভারস্থ বাংলাদেশ প্রাণিসম্পদ গবেষণা ইনস্টিটিউট (বিএলআরআই) এর সম্মেলন কক্ষে দুইদিনব্যাপী বার্ষিক গবেষণা পর্যালোচনা কর্মশালা ২০১৯ এর উদ্বোধনকালে প্রধান অতিথির বক্তৃতায় এসব কথা বলেন।

প্রতিমন্ত্রী জানান, উন্নত বিশ্বের বিভিন্ন  দেশ থেকে এ দেশের উপযোগী প্রযুক্তি নিয়ে আসা হচ্ছে। ইতোমধ্যে যুক্তরাষ্ট্র থেকে ব্রাহমা গরুর জাত এবং অস্ট্রেলিয়া থেকে ভেড়ার উন্নতজাত নিয়ে আসা হয়েছে।

বাংলাদেশ প্রাণিসম্পদ গবেষণা ইনস্টিটিউট (বিএলআরআই) এর মহাপরিচালক ড. নাথুরাম সরকারের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন মৎস্য ও প্রাণিসম্পদ মন্ত্রণালয়ের সচিব রওনক মাহমুদ এবং পরিকল্পনা মন্ত্রণালয়ের সদস্য (সচিব) মোঃ জাকির হোসেন আকন্দ। আরও বক্তব্য রাখেন মৎস্য ও প্রাণিসম্পদ মন্ত্রণালয়ের অতিরিক্ত সচিব কাজী ওয়াছি উদ্দিন, প্রাণিসম্পদ অধিদপ্তরের মহাপরিচালক ডা. আবদুল জব্বার শিকদার এবং বিএলআরআই এর অতিরিক্ত মহাপরিচালক মোঃ আজহারুল আমিন।

#

কামরুল/ফারহানা/মোশারফ/রেজাউল/২০২০/১৯১২ ঘণ্টা

তথ্যবিবরণী নম্বর : ৩১৭

**কর্ম পরিকল্পনা গ্রহণ এবং বাস্তবায়নের মাধ্যমে উন্নয়ন অগ্রযাত্রা অব্যাহত রাখতে হবে**

 **-- স্থানীয় সরকার মন্ত্রী**

ঢাকা, ১২ মাঘ (২৬ জানুয়ারি) :

স্থানীয় সরকার মন্ত্রী মোঃ তাজুল ইসলাম বলেছেন, বহুল জনসংখ্যা অধ্যুষিত এ দেশে সীমিত সম্পদের পরিপূর্ণ ব্যবহারের মধ্য দিয়ে সমন্বিত কর্ম পরিকল্পনা গ্রহণ ও যথাযথ বাস্তবায়নের মাধ্যমে দেশের উন্নয়ন অগ্রযাত্রা অব্যাহত রাখতে হবে।

 আজ ঢাকার গুলশানে স্পেক্ট্রা কনভেনশন সেন্টারে ভূমিকম্প প্রস্তুতি ও নগর সহনশীলতা বিষয়ক এক কর্মশালায় প্রধান অতিথির বক্তৃতায় তিনি এ কথা বলেন। নাগরিক সুরক্ষা এবং মানবিক স্বার্থে ইউরোপীয় ইউনিয়নের অর্থ সহযোগিতায় দুর্যোগ মোকাবেলায় সহনশীলতা বৃদ্ধি এবং ঝুঁকি ব্যবস্থাপনা সচেতন নগর গঠনের উদ্দেশ্যে দুটি প্রকল্পের উদ্বোধন উপলক্ষে প্রকল্প দুটির আন্তর্জাতিক ও জাতীয় কনসোর্টিয়াম পার্টনাররা এ কর্মশালার আয়োজন করে।

মন্ত্রী বলেন, জনসংখ্যা বৃদ্ধির পাশাপাশি মানুষ শহর ও নগরমুখী হচ্ছে। ফলে নগরায়ন হচ্ছে। তিনি ভূমিকম্পের ক্ষয়ক্ষতি হ্রাসে ভবনসমূহ বা হাইরাইজ বিল্ডিংসমূহ নির্মাণের ক্ষেত্রে বিল্ডিং কোড অনুসরণের পাশাপাশি উন্নত স্থাপত্য কৌশল ও নির্মাণ সামগ্রীর সমন্বয় ঘটানো এবং স্কুল ও কলেজসমূহে উন্মুক্ত জায়গা রাখার ওপর গুরুত্বারোপ করেন।

কর্মশালায় জানানো হয় ‘স্ট্রেংদেনিং আরবান রেজিলিয়েন্স প্রজেক্ট (সার্প-২)’ এবং ‘ঢাকা আর্থকুয়েক এন্ড ইমার্জেন্সি প্রিপিয়ার্ডনেস- এনহ্যান্সিং রেজিলিয়েন্স (ডিপার)’ শীর্ষক প্রকল্প দুইটি ঢাকার ১৮টি ওয়ার্ডে ভূমিকম্প এবং অন্যান্য জরুরি দুর্যোগ পরিস্থিতিতে সঠিক সাড়াদান ও প্রস্তুতি জোরদারকরণের মাধ্যমে সহনশীলতা বৃদ্ধির লক্ষ্যে কাজ করবে। ফলে টেকসই উন্নয়ন লক্ষ্যমাত্রা অর্জন সহজ হবে।

নারায়ণগঞ্জ সিটি কর্পোরেশনের মেয়র সেলিনা হায়াৎ আইভি, সেভ দ্য চিলড্রেন ইন বাংলাদেশ এর কান্ট্রি ডিরেক্টর মার্ক পিয়ের্স এবং জার্মান রেড ক্রসের হেড অভ্ অফিস গৌরব রায় এ সময় উপস্থিত ছিলেন।

#

হাসান/ফারহানা/মোশারফ/রেজাউল/২০২০/১৮০৪ ঘণ্টা

তথ্যবিবরণী নম্বর : ৩১৬

চীন ভ্রমণে নিরুৎসাহিত করেছেন স্বাস্থ্যমন্ত্রী

ঢাকা, ১২ মাঘ (২৬ জানুয়ারি) :

স্বাস্থ্য ও পরিবার কল্যাণ মন্ত্রী জাহিদ মালেক আলোচিত করোনা ভাইরাসে বাংলাদেশের জরুরি সতর্কতা গ্রহণ করা প্রসঙ্গে আজ স্বাস্থ্য মন্ত্রণালয়ের সভাকক্ষে জরুরি এক সভা করেন।

সভায় চীন দেশে সম্প্রতি ধরা পড়া করোনা ভাইরাসের ব্যাপকতা নিয়ে আলোচনা হয়। রোগটি বর্তমানে কতটি দেশে পৌঁছে গেছে এবং কতজন আক্রান্ত ও মারা গেছেন সে বিষয়ে মন্ত্রী খোঁজ নেন। দেশের প্রতিটি বিমান-বন্দর, নৌ-বন্দরসমূহ, স্থল বন্দরসমূহে স্বাস্থ্য পরীক্ষার ব্যবস্থা রাখা হয়েছে বলে স্বাস্থ্য অধিদপ্তরের মহাপরিচালক স্বাস্থ্যমন্ত্রীকে অবগত করেন।

সভায় স্বাস্থ্য সেবা বিভাগের সচিব এ প্রসঙ্গে পররাষ্ট্র মন্ত্রণালয়, বেসামরিক বিমান ও পর্যটন মন্ত্রণালয়, নৌ-পরিবহন মন্ত্রণালয়, বাণিজ্য মন্ত্রণালয়-সহ সংশ্লিষ্ট অন্যান্য মন্ত্রণালয়ের সমন্বয়ে একটি আন্তঃমন্ত্রণালয় জরুরি সভা করার ব্যাপারে স্বাস্থ্যমন্ত্রীকে অবহিত করলে মন্ত্রী এ প্রসঙ্গে সহমত ব্যক্ত করেন।

স্বাস্থ্যমন্ত্রী বলেন, ‘চীন-বাংলাদেশের বাণিজ্যিক সম্পর্ক অনেক গভীর। দেশের বহুসংখ্যক মানুষ বাণিজ্যিক কারণে চীনে যাতায়াত করছে। সুতরাং এই ভয়াবহ ভাইরাস বাংলাদেশে যে কোনো উপায়ে চলে এলে এটি আমাদের জন্য বড় ক্ষতির কারণ হতে পারে। এ কারণে আগামী ২৮ জানুয়ারি আন্তঃমন্ত্রণালয়ের বৈঠকে বাংলাদেশ থেকে চীনে ও চীন থেকে বাংলাদেশে সকল ধরনের ভ্রমণ সাময়িকভাবে স্থগিত করার বিষয়টি গুরুত্বসহকারে বিবেচনা করা হবে।’

মন্ত্রী এ সময় দেশবাসীকে কোনো রকম আতঙ্কিত না হওয়ার আহ্বান জানিয়েছেন এবং করোনা ভাইরাস প্রতিরোধে করণীয় সম্ভাব্য সব ধরনের প্রস্তুতি স্বাস্থ্য ও পরিবার কল্যাণ মন্ত্রণালয় হাতে নিয়ে রেখেছে বলে তিনি জানান।

সভায় স্বাস্থ্য সেবা বিভাগের সচিব মোঃ আসাদুল ইসলাম, স্বাস্থ্য শিক্ষা ও পরিবার কল্যাণ বিভাগের সচিব মোঃ আলী নূর, স্বাস্থ্য অধিদপ্তরের মহাপরিচালক অধ্যাপক ডা. আবুল কালাম আজাদ, বাংলাদেশ সোসাইটি অভ্ মেডিসিনের সভাপতি অধ্যাপক ডা. আহমেদুল কবীর-সহ সংশ্লিষ্ট কর্মকর্তা ও চিকিৎসকরা উপস্থিত ছিলেন।

#

মাইদুল/ফারহানা/সঞ্জীব/রেজাউল/২০২০/১৭৫৪ ঘণ্টা

তথ্যবিবরণী নম্বর : ৩১৫

**ধর্ম ব্যবহার করে কেউ যেন সাম্প্রদায়িকতা ছড়াতে না পারে**

 **--গৃহায়ন ও গণপূর্ত মন্ত্রী**

ঢাকা, ১২ মাঘ (২৬ জানুয়ারি) :

গৃহায়ন ও গণপূর্ত মন্ত্রী শ ম রেজাউল করিম বলেছেন, ধর্ম ব্যবহার করে কেউ যেন সাম্প্রদায়িকতা ছড়াতে না পারে। ব্যবধানের দেয়াল তুলতে না পারে। সেজন্য ধর্মের মৌলিক অমৃতবাণী ছড়িয়ে দিতে হবে।

আজ রাজধানীর পাটুয়াটুলিতে বাংলাদেশ ব্রাহ্ম সমাজের ১৯০তম মাঘোৎসবে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, ব্রাহ্ম সমাজের সাধনা, চিন্তা, মননশীলতা যারা ধারণ করেন এবং লালন করেন তারা উদারতার সাথে কাজ করছেন। এই উদারতা ছড়িয়ে দিতে হবে এক অঞ্চল থেকে অন্য অঞ্চলে। একইভাবে অন্য ধর্মাবলম্বীদেরও ধর্মের মৌলিক কথা সকলের মাঝে ছড়িয়ে দিয়ে শান্তির পৃথিবী নির্মাণে অবদান রাখতে হবে।

উৎসবে অন্যান্যের মধ্যে ব্রাহ্ম সমাজের কার্যনির্বাহী সংসদের সদস্যবৃন্দ উপস্থিত ছিলেন।

#

ইফতেখার/ফারহানা/মোশারফ/রেজাউল/২০২০/১৭৪৫ ঘণ্টা

তথ্যবিবরণী নম্বর : ৩১৪

**বাণিজ্যমন্ত্রীর নামে ‘ভূয়া আইডি’ খোলা থেকে বিরত থাকার আহ্বান**

ঢাকা, ১২ মাঘ (২৬ জানুয়ারি) :

 ইদানিং লক্ষ্য করা যাচ্ছে, সামাজিক যোগাযোগ মাধ্যমে বাণিজ্যমন্ত্রী টিপু মুনশির নামে ‘ভূয়া আইডি’ খোলা হচ্ছে। এ ধরনের আইডি খোলার বিষয়ে বাণিজ্যমন্ত্রীর কোন অনুমোদন নেই।

 বাণিজ্যমন্ত্রীর নামে আইডি খোলা ও প্রচারনা চালানো থেকে বিরত থাকার জন্য সংশ্লিষ্ট সকলকে অনুরোধ করা হয়েছে। একই সাথে, যারা ইতোমধ্যে আইডি খুলেছেন তাদের অবিলম্বে নিজ দায়িত্বে তা প্রত্যাহার করার জন্য নির্দেশক্রমে অনুরোধ জানানো হয়েছে। অন্যথায় আইসিটি আইনের আওতায় প্রয়োজনীয় ব্যবস্থা গ্রহণ করা হবে।

#

লতিফ/অনসূয়া/পরীক্ষিৎ/জুলফিকার/আসমা/২০২০/১৬২১ ঘণ্টা

তথ্যবিবরণী নম্বর : ৩১৩

**বাণিজ্য প্রসারে কাস্টমসের ভূমিকা গুরুত্বপূর্ণ**

 **- নৌপরিবহন প্রতিমন্ত্রী**

রংপুর, ১২ মাঘ (২৬ জানুয়ারি) :

 নৌপরিবহন প্রতিমন্ত্রী খালিদ মাহ্‌মুদ চৌধুরী বলেছেন, বিশ্বায়নের যুগে বাণিজ্য উন্নয়নের শক্তিশালী নিয়ামক। বাণিজ্য প্রসারে কাস্টমসের ভূমিকা গুরুত্বপূর্ণ। বাণিজ্যের প্রসার ও রাজস্ব আহরণে শুল্ক ব্যবস্থাপনাকে সহজতর করতে হবে।

 প্রতিমন্ত্রী আজ রংপুরের শীতল কমিউনিটি সেন্টারে আন্তর্জাতিক কাস্টমস দিবসের আলোচনা অনুষ্ঠানে প্রধান অতিথির বক্তব্যে এসব কথা বলেন।

 প্রতিমন্ত্রী বলেন, দেশের আর্থসামাজিক উন্নয়নে কাস্টমসের গুরুত্ব অপরিসীম। দেশের আর্থসামাজিক উন্নয়ন, অর্থনৈতিক মুক্তি অর্জন এবং দারিদ্র্য বিমোচনে ও দেশের অবকাঠামোগত উন্নয়নে অভ্যন্তরীণ সম্পদ বৃদ্ধির বিকল্প নেই। কাস্টমসের আওতা বৃদ্ধির মাধ্যমে উন্নয়ন ও অগ্রগতির কাঙ্ক্ষিত লক্ষ্যে পৌঁছানো সম্ভব।

 রংপুর কাস্টমস, এক্সাইজ ও ভ্যাট কমিশনার শওকত আলী সাদীর সভাপতিত্বে অনুষ্ঠানে বক্তব্য রাখেন রংপুর সিটি কর্পোরেশনের মেয়র মোস্তাফিজার রহমান মোস্তফা, বিজিবির মহাপরিচালক ব্রিগেডিয়ার জেনারেল মো. কায়সার হাসান মালিক, রংপুর মেট্রোপলিটন পুলিশ কমিশনার মোহাম্মদ আবদুল আলীম মাহমুদ, রংপুর চেম্বার অভ্ কমার্স অ্যান্ড ইন্ডাস্ট্রিজ এর সভাপতি মোস্তফা সোহরাব চৌধুরী টিটু, মেট্রোপলিটন চেম্বার অভ্ কমার্স অ্যান্ড ইন্ডাস্ট্রির সভাপতি রেজাউল ইসলাম মিলন।

#

জাহাঙ্গীর/অনসূয়া/পরীক্ষিৎ/জুলফিকার/আসমা/২০২০/১৫২০ ঘণ্টা

তথ্যবিবরণী নম্বর : ৩১২

**‘প্রতিবন্ধী ব্যক্তির তথ্য-উপাত্ত ব্যবহার নীতিমালা-২০২০’ এর খসড়া চূড়ান্ত**

ঢাকা, ১২ মাঘ (২৬ জানুয়ারি) :

 সমাজকল্যাণমন্ত্রী নুরুজ্জামান আহমেদের সভাপতিত্বে এক আন্তঃমন্ত্রণালয় সভায় ‘প্রতিবন্ধী ব্যক্তির
তথ্য-উপাত্ত ব্যবহার নীতিমালা-২০২০’ এর খসড়া আজ চূড়ান্ত করা হয়েছে।

 ৬টি অনুচ্ছেদ সম্বলিত এ নীতিমালাটি কার্যকর হলে প্রতিবন্ধীবান্ধব প্রধানমন্ত্রীর সহমর্মিতার আরেক ধাপ অগ্রগতি সাধিত হবে এবং সরকারি-বেসরকারি সংস্থা ও ব্যক্তির পক্ষে প্রতিবন্ধীদের প্রয়োজনীয় তথ্য-উপাত্ত সহজলভ্য হবে বলে সমাজকল্যাণমন্ত্রী আশাবাদ ব্যক্ত করেন।

 প্রতিবন্ধীদের তথ্যসংগ্রহের জন্য ওয়েবসাইট এপ্লিকেশনসহ ‘Diabilty Information System’ (DIS) আওতায় একটি ওয়েবসাইট (www.dis.gov.bd) চালু করা হয়েছে, যা প্রতিনিয়ত হালনাগাদ করা হচ্ছে। বিভিন্ন সরকারি-বেসরকারি কর্তৃপক্ষ ও সংস্থা কর্তৃক প্রতিবন্ধী ব্যক্তিবর্গের এ তথ্যভাণ্ডার ব্যবহারের চাহিদার প্রেক্ষিতে একটি তথ্য-উপাত্ত ব্যবহার নীতিমালার প্রয়োজনীয়তা জরুরি হয়ে পড়ে। এছাড়াও প্রতিবন্ধী ব্যক্তিদের ছবিসহ তথ্যসম্বলিত তথ্যভাণ্ডার প্রস্তুত করে যাবতীয় তথ্যাবলী সকল প্রশাসনিক মন্ত্রণালয়ের ব্যবহারোপযোগীকরণ ‘প্রতিবন্ধিতা শনাক্তকরণ জরিপ কর্মসূচি’র অন্যতম উদ্দেশ্য। এ উদ্দেশ্যপূরণকল্পে চাহিদাকৃত তথ্য-উপাত্তের ব্যবহারের পথ সুগম করার জন্যই এই নীতিমালা প্রণয়ন করা হলো।

 মন্ত্রণালয়ের সম্মেলনকক্ষে অনুষ্ঠিত সভায় সমাজকল্যাণ সচিব মোহাম্মদ জয়নুল বারী ও সমাজসেবা অধিদফতরের মহাপরিচালক শেখ রফিকুল ইসলামসহ বিভিন্ন মন্ত্রণালয়ের ঊর্ধ্বতন কর্মকর্তাগণ অংশগ্রহণ করেন।

#

শাহ আলম/অনসূয়া/পরীক্ষিৎ/শামীম/২০২০/১৪৪২ ঘণ্টা

তথ্যবিবরণী নম্বর : ৩১১

**গণতান্ত্রিক অগ্রযাত্রায় আইনজীবীদের ঐক্যের বিকল্প নেই**

 **-স্পিকার**

ঢাকা, ১২ মাঘ (২৬ জানুয়ারি) :

 স্পিকার ড. শিরীন শারমিন চৌধুরী বলেছেন, জনগণের অধিকার প্রতিষ্ঠায় আইনজীবীরা গুরুত্বপূর্ণ ভূমিকা পালন করেন। সংবিধানকে সমুন্নত রেখে গণতান্ত্রিক অগ্রযাত্রায় আইনজীবীদের ঐক্যের বিকল্প নেই।

 স্পিকার গতকাল চট্টগ্রাম আদালত ভবনের আইনজীবী অডিটোরিয়ামে চট্টগ্রাম জেলা আইনজীবী সমিতির বার্ষিক ভোজ-২০১৯ অনুষ্ঠানে প্রধান অতিথি হিসেবে এসব কথা বলেন।

 তিনি বলেন, প্রধানমন্ত্রী শেখ হাসিনার নেতৃত্বে আইনের শাসন প্রতিষ্ঠায় সরকার অঙ্গীকারাবদ্ধ। বঙ্গবন্ধু হত্যা ও যুদ্ধাপরাধীদের বিচারের মাধ্যমে বাংলাদেশ বিচারহীনতার সংস্কৃতি থেকে বেরিয়ে এসেছে।

 ড. শিরীন শারমিন চৌধুরী বলেন, আইন পেশায় নারী আইনজীবীদের অংশগ্রহণ দৃশ্যমান। তাদের জন্য ইতিবাচক পরিবেশ নিশ্চিত করতে সকলকে একযোগে কাজ করার আহ্বান জানান তিনি।

 চট্টগ্রাম জেলা আইনজীবী সমিতির সভাপতি এ এস এম বদরুল আনোয়ার-এর সভাপতিত্বে অনুষ্ঠানে বিশেষ অতিথি হিসেবে হাইকোর্ট বিভাগের বিচারপতি এ কে এম আবদুল হাকিম, জেলা ও দায়রা জজ মো. ইসমাইল হোসেন, মহানগর দায়রা জজ শেখ আশফাকুর রহমান বক্তব্য প্রদান করেন। সমিতির সাধারণ সম্পাদক মোহাম্মদ আইয়ুব খান অনুষ্ঠানে স্বাগত বক্তব্য প্রদান করেন।

 অনুষ্ঠানে চট্টগ্রাম জেলা আইনজীবী সমিতির সাবেক সভাপতি ও সাধারণ সম্পাদকগণকে সম্মাননা ক্রেস্ট প্রদান করেন স্পিকার।

#

তারিক/অনসূয়া/পরীক্ষিৎ/জুলফিকার/শামীম/২০২০/১২৪৪ ঘণ্টা